
AVIZ
asupra propunerii legislative de modificare a Legii 19 din 17 martie 2000 privind sistemul de pensii şi alte drepturi de asigurări sociale cu modificările şi completările ulterioare

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de modificare a Legii 19 din 17 martie 2000 privind sistemul de pensii şi alte drepturi de asigurări sociale cu modificările şi completările ulterioare, trimisă cu adresa nr. P.l.x-345 din 2 mai 2007, înregistrată  sub nr. 31/552 din 3 mai 2007.
Senatul a respins propunerea legislativă în şedinţa din 26 aprilie 2007.
Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi 92 alin.(9) pct. 2 din Regulamentul Camerei Deputaţilor, republicat.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 14 mai 2007.


Membrii comisiei au examinat propunerea  legislativă supusă avizării, expunerea de motive, avizul favorabil al Consiliului Legislativ nr. 1741 din 19.12.2006, avizul favorabil al Consiliului Economic şi Social, precum  şi punctul de vedere al Guvernului, transmis cu adresa nr. 108/D.P.S.G./ 12.01.2007. 

În urma dezbaterilor, cu unanimitate de voturi, Comisia a hotărât avizarea negativă a propunerii legislative, întrucât modificările aduse sistemului public de pensii trebuie să se regăsească într-un act normativ  de sinteză, pentru a se asigura armonizarea cu legislaţia internă conexă.
În raport de obiectul şi conţinutul său, propunerea legislativă face parte din categoria legilor organice.

